ประเทศไทย มีตู้บุญเติม กี่ตู้?
ทุกคนคงเคยเห็นตู้เติมเงินสีส้มๆหน้าเซเว่น ซึ่งตู้นี้เรียกว่าตู้บุญเติม ตอนนี้เซเว่นมีทั้งหมด 10,000 สาขาทั่วประเทศ แล้วเคยสงสัยกันมั้ยว่าตู้บุญเติมมีจำนวนเท่าไรเมื่อเทียบกับเซเว่น? ถ้าเราเดาว่าตู้บุญเติมน่าจะมีจำนวนมากกว่าเซเว่นซัก 2 เท่า หรือ 20,000 ตู้หล่ะ? จะมากไปไหม? เฉลย.. ตอนนี้ในประเทศไทยมีตู้บุญเติมทั้งหมด 100,022 ตู้!
14 มิ.ย. 2560

ทุกคนคงเคยเห็นตู้เติมเงินสีส้มๆหน้าเซเว่น ซึ่งตู้นี้เรียกว่าตู้บุญเติม ตอนนี้เซเว่นมีทั้งหมด 10,000 สาขาทั่วประเทศ แล้วเคยสงสัยกันมั้ยว่าตู้บุญเติมมีจำนวนเท่าไรเมื่อเทียบกับเซเว่น?
ถ้าเราเดาว่าตู้บุญเติมน่าจะมีจำนวนมากกว่าเซเว่นซัก 2 เท่า หรือ 20,000 ตู้หล่ะ? จะมากไปไหม?
เฉลย.. ตอนนี้ในประเทศไทยมีตู้บุญเติมทั้งหมด 100,022 ตู้!
ใครจะไปคิดว่าตู้เติมเงินสามารถตั้งในจุดต่างๆทั่วประเทศได้มากเป็นแสนตู้
เจ้าของตู้บุญเติมคือบริษัท ฟอร์ท สมาร์ท เซอร์วิส ซึ่งมีผู้ถือหุ้นใหญ่คือ บริษัท ฟอร์ท คอร์ปอเรชั่น ซึ่งมีคุณ พงษ์ชัย อมตานนท์ เป็นผู้ถือหุ้นใหญ่อีกที
ตลาดเติมเงินมือถือในบ้านเราใหญ่แค่ไหน?
AIS มีคนใช้ระบบรายเดือน 6.7 ล้านคน ระบบเติมเงิน 40.0 ล้านคน
DTAC มีคนใช้ระบบรายเดือน 5.2 ล้านคน ระบบเติมเงิน 19.1 ล้านคน
TRUE มีคนใช้ระบบรายเดือน 6.3 ล้านคน ระบบเติมเงิน 19.5 ล้านคน
ถ้าเรามาดู ARPU (Average Revenue per User) หรือ รายได้ต่อคน
AIS มี ARPU ของระบบเติมเงินเฉลี่ย 181 บาทต่อเดือนต่อคน หรือคิดทั้งหมดทุกคนได้ 86,880 ล้านบาทต่อปี
DTAC มี ARPU ของระบบเติมเงินเฉลี่ย 153 บาทต่อเดือนต่อคน หรือคิดทั้งหมดทุกคนได้ 35,068 ล้านบาทต่อปี
TRUE ไม่ได้แจ้ง ARPU ของระบบเติมเงินไว้ สมมติว่าให้แบบ conservative คือ 120 บาทต่อเดือนต่อคน จะได้มูลค่าอย่างน้อย 28,080 ล้านบาทต่อปี
เมื่อรวมทั้งหมดเข้าด้วยกัน มูลค่าตลาดของระบบเติมเงินในประเทศไทยจะมีมากถึง 150,000 ล้านบาทต่อปี!
แล้วเคล็ดลับความสำเร็จของบุญเติมอยู่ที่ไหน?
อันดับแรกคงเป็นที่โมเดลธุรกิจ การที่ตู้บุญเติมขยายได้เร็วขนาดนี้เพราะตู้บุญเติมใช้ระบบแฟรนไชส์ และมีส่วนแบ่งรายได้ให้ผู้ลงทุน ทำให้มีผู้ร่วมลงทุนกับตู้บุญเติมเป็นจำนวนมากทั่วประเทศ
อันดับสองคือการมียอดขั้นต่ำในการเติมแต่ละครั้งที่น้อยมาก (เพียง 10 บาท) ทำให้เป็นที่ถูกใจของนักเรียนนักศึกษา และลูกจ้างรายวัน ที่ได้รับเงินต่อวันไม่มาก และตลาดกลุ่มนี้ใหญ่มากซะด้วย
ตู้บุญเติมจึงเริ่มเปลี่ยนแปลงพฤติกรรมให้คนมาเติมเงินในตู้ แทนที่จะซื้อบัตรเติมเงินมาขูดเหมือนเมื่อก่อน
ตอนนี้มีคนเติมเงินผ่านตู้บุญเติมมากขนาดไหน?
ปี 2016 มีการเติมเงินผ่านตู้บุญเติมมากถึง 23,383 ล้านบาท หรือคิดเป็น 16% ของยอดเติมเงินทั้งหมดทั้งประเทศ
ที่น่าสนใจคือทุกๆวันจะมีการเติมเงินผ่านตู้บุญเติมมากถึง 2.1 ล้านครั้ง และมีผู้ใช้งานมากถึง 23.4 ล้านคน หรือ 30% ของคนใช้ระบบเติมเงินทั้งหมด
พอตู้นี้เข้าไปอยู่ในชีวิตคนจำนวนมาก จึงทำให้ตอนนี้ตู้บุญเติมยังมีรายได้เสริมจากการโฆษณาในตู้ได้อีกด้วย
แล้วรายได้หลักของบุญเติมได้มาจากไหน?
ทุกๆครั้งที่คนเติมเงินมือถือผ่านตู้บุญเติม บริษัทจะชาร์จค่าบริการจากลูกค้าที่เติม และบริษัทยังได้ค่าคอมมิชชั่นจากค่ายมือถืออีกด้วย
ในปีที่แล้วบริษัทมีรายได้มากถึง 2,427 ล้านบาท และ มีกำไรสุทธิ 420 ล้านบาท
บริษัทนี้มีชื่อย่อในตลาดหุ้นว่า FSMART และบริษัทนี้มีมูลค่ามากถึง 14,880 ล้านบาท ซึ่งอาจจะไม่ได้เป็นหุ้นที่มีราคาถูกเท่าไรนักเมื่อเทียบกับกำไร เพราะมี PE ถึง 32 เท่า
แปลว่าตลาดก็คงเห็นถึงการเติบโตมากขึ้นอีกของบริษัทนี้ในอนาคต จึงยอมจ่ายที่ราคาสูงกว่า แต่เทคโนโลยีที่เปลี่ยนแปลงอยู่ตลอดเวลา ก็เป็นความเสี่ยงของบริษัทเช่นกัน
เรื่องราวทั้งหมดที่เล่ามานี้ ตู้บุญเติมพึ่งเกิดขึ้นมาในปี 2008 หรือเพียงแค่ 9 ปีที่แล้วเท่านั้น..
บทความนี้ผู้เขียนไม่ได้มีเจตนาชี้นำให้ซื้อหุ้นนี้แต่อย่างใด การลงทุนมีความเสี่ยง ผู้อ่านควรศึกษาข้อมูลก่อนตัดสินใจลงทุน